b'\n_START_ARTICLE_\nRiko Repi\xc4\x8d\n_START_SECTION_\nDelo\n_START_PARAGRAPH_\nBil je profesor za biokemijo na takratni Fakulteti za naravoslovje in tehnologijo Univerze v Ljubljani, kjer je bil zaposlen med 1961 in 1980). Maturiral je na klasi\xc4\x8dni gimnaziji v Ljubljani, nato pa \xc5\xa1tudiral kemijo (diploma 1935). Najprej se je zaposlil v farmacevtski tovarni Salus v Meng\xc5\xa1u, kjer je pripravil ve\xc4\x8d postopkov za izdelavo farmacevtskih preparatov. Poslovodja je bil med 1938 in 1941. Ob za\xc4\x8detku vojne je pri\xc5\xa1el v Ljubljano, kjer je odprl kemotehni\xc4\x8dni laboratorij. Sodeloval je z Osvobodilno fronto, ki ga je leta 1944 poslala na osvobojeno ozemlje kot referenta za oskrbo medicinskega materiala._NEWLINE_Po osvoboditvi je postal na\xc4\x8delnik oddelka za oskrbo medicinskega materiala pri ministrstvu za ljudsko zdravje Slovenije, kasneje pa so ga premestili v generalno direkcijo za medicinsko proizvodnjo v Beograd. Od tam je sodeloval pri ustanovitvi tovarne Lek in nato postal njen direktor. Aktiven je bil pri postavitvi proizvodnje, organizaciji prometa in skladi\xc5\xa1\xc4\x8denja zdravil, sanitetnega materiala in zeli\xc5\xa1\xc4\x8d. Ustanovil je Zavod za raziskavo in kontrolo zdravil, kjer se je zaposlil leta 1949. Ukvarjal se je predvsem z raziskavami zdravilnih zeli\xc5\xa1\xc4\x8d, v prvi vrsti digitalisa. V letih 1951 in 1952 je slu\xc5\xbeboval kot tehni\xc4\x8dni svetovalec veleposlani\xc5\xa1tev v Bernu in Bonnu, nato pa je delal kot znanstveni svetnik na Kemijskem in\xc5\xa1titutu Boris Kidri\xc4\x8d. Od januarja 1955 do oktobra 1956 je bil kot \xc5\xa1tipendist Sklada Borisa Kidri\xc4\x8da na specializaciji v Baslu, kjer je na Kemijskem in\xc5\xa1titutu tri semestre poslu\xc5\xa1al predavanja iz izbranih poglavij iz biokemije. Pri prof. Reichsteinu je raziskoval steroide. Na SAZU je doktoriral leta 1956 z disertacijo Vrednotenje kardenolidov v digitalisu in uporabnost doma\xc4\x8dih vrst digitalisa v zdravilstvu. Leta 1961 je bil izvoljen za docenta za biokemijo na Oddelku za kemijo Fakulteti za naravoslovje in tehnologijo Univerze v Ljubljani. V letu 1962/1963 se je 12 mesecev izpopolnjeval pri prof. Woodwardu na Harvardski univerzi, kjer je delal na sintezi porfirinov. Po vrnitvi v Ljubljano je raziskoval sestavine v digitalisu s pomo\xc4\x8djo kromatografskih metod, raziskoval pa je tudi aktivne snovi v konoplji. Dodatno leto je na oddelku prof. R. B. Woodwarda deloval 1966/67, in sicer pri pripravi organskega reagenta za kristalizacijo prostaglandinov. Izredni profesor je postal leta 1966, upokojil pa se je leta 1980.'